SHBA, protesta të dhunshme në St. Louis
Vrasja e një afrikano-amerikani nga policia shkaktoi protesta të dhunshme të mërkuren në St Louis të Mizurit
Protestuesit dje u përleshën me policinë në St Louis të Mizurit pas vrasjes së një afrikano-amerikani gjatë një konfrontimi me policinë. Policia arrestoi të paktën nëntë njerëz dhe përdori gazin lotësjellës për të shpërndarë protestën Shefi i Policisë në St Louis, Sam Dotson tha se 18-vjeçari Mensur Ball-Bey u vra pasi ai ngriti armën në drejtim të dy policëve të bardhë ndërkohë që ata po bastisnin një shtëpi. Zoti Dotson tha se Ball-Bay dhe një person tjetër vrapuan jashtë shtëpisë drejt një rrugicë prapa saj dhe policët u vunë në ndjekje të tyre. Pas përhapjes së lajmit për të shtëna, banorët e lagjes u mblodhën në vendin e ngjarjes dhe protestuan me zemërim kundër vrasjes së adoleshentit afrikano-amerikan Mansur Ball-Bey. Zoti Dotson tha se policia hodhi gaz lotsjellës në drejtim të protestuesve, pasi shumë prej tyre bllokuan një kryqëzim të rëndësishëm. Nëntë persona u arrestuan gjatë konfrontimit me policinë. Sam Dotson, Shefi i policisë në St Louis Incidenti i djeshëm ndodhi pak më shumë se një javë pas përvjetorit të parë të vrasjes së 18 vjeçarit të paarmatosur afrikano-amerikan, Michael Brown, i cili u qëllua pas një konfrontimi me një polic të bardhë në Ferguson. Vrasja e adoleshentit Michael Brown, dhe incidente të ngjashme në mbarë Shtetet e Bashkuara, çuan në themelimin e lëvizjes kombëtare "Black Lives Matters" e cila lufton kundër trajtimit abuziv të afrikano-amerikanëve nga policia.